Gruvonds in vlak graf by Kleinfontein gemaakArgieffoto Die liggaam van ŉ baba is Donderdag in ŉ vlak graf in die woonwapark-gebied van die Kleinfontein-gemeenskap, oos van Pretoria, gevind. Kapt. Marissa van der Merwe, polisiewoordvoerder van die Boschkop-polisiestasie, het Vrydag aan Maroela Media gesê nuwe inwoners van ŉ Wendyhuis in die woonwapark-gebied [waar mindergegoede mense woon] het die polisie ontbied weens ŉ slegte reuk wat hulle opgemerk het. “Die polisie se honde-eenheid is na die toneel ontbied en het op ŉ vlak graf, ŉ paar meter van die Wendyhuis, afgekom,” het Van der Merwe gesê. “Die liggaam van ŉ baba, vermoedelik 30 weke oud, is in die graf aangetref.” Maroela Media het van ŉ bron wat op die toneel was, verneem die baba se liggaam was vol maaiers. Van der Merwe het gesê die baba se ma, in haar 30’s, is kort daarna in hegtenis geneem. “Die ma en ŉ vriend het voorheen in die huis gewoon. Sy beweer sy het ŉ miskraam gehad. Sy is in hegtenis geneem op aanklag van die verberging van geboorte.” Die vrou sal na verwagting Maandag in die hof verskyn. Die vriend word tans in ŉ hospitaal behandel ná ŉ beweerde onlangse operasie. Hy is onder polisiebewaking omdat hy glo bewus was van die voorval.